 

Informācija plašsaziņas līdzekļiem

2024. gada 4. janvārī

**Izsludināts Valsts kultūrkapitāla fonda konkurss kultūrizglītības programmas “Latvijas skolas soma” satura papildināšanai**

**Kultūras nozares profesionāļi aicināti pieteikt projektus Valsts kultūrkapitāla fonda (VKKF) mērķprogrammas “Programmas “Latvijas skolas soma” satura radīšana” konkursam. Kā ierasts, šajā konkursā sagaidām projektu pieteikumus tādu kultūras norišu izveidei, kuru vēstījums ir aktuāls un atbilstošs bērnu un jauniešu auditorijai, kā arī ilgstoši un regulāri pieejamas atbilstošajam vecumposmam. Vēršam uzmanību, ka šā gada mērķprogrammas konkurss notiek gada sākumā un pieteikumu pieņemšana notiek līdz 2024. gada 2. februārim.**

Konkursa mērķis ir sekmēt tādu klātienē notiekošu profesionālās mākslas un kultūras norišu, t.sk. mobilo, radīšanu, kas kultūrizglītības programmas “Latvijas skolas soma” ietvaros dod iespēju regulāri iepazīt daudzveidīgas Latvijas kultūras vērtības un laikmetīgās izpausmes. Konkursā tiek finansēti projekti, kuru rezultātā tapušās mākslinieciski augstvērtīgās kultūras un mākslas norises ir pieejamas regulāri visa mācību gada laikā, ietver mākslinieciskiem izteiksmes līdzekļiem izteiktu saturisko vēstījumu, sekmē izziņas procesu, rosina diskusiju, emocionālo līdzpārdzīvojumu, ir veidotas, ņemot vērā nepieciešamību pielāgoties norises vietai (skolas zālei, klasei utt.),satura un formas ziņā (t.sk. norises ilgums) atbilst noteiktam skolēnu vecumposmam, un inovatīvā veidā palīdz apgūt mācību un audzināšanas darba saturu.

Programmas “Latvijas skolas soma” vadītāja Aija Tūna: “Šajā mērķprogrammas konkursā īpaši gaidām pieteikumus, kuru rezultātā radītās kultūras norises saturiski un/vai formas ziņā iepazīstinās ar dizaina, arhitektūras, dejas, cirka un mūzikas nozarēm Latvijā. Lai arī kopējais programmas “Latvijas skolas soma” kultūras norišu klāsts jau šobrīd ir plašs un daudzveidīgs, dažas no desmit kultūras nozarēm skolēniem ir grūtāk iepazīt, jo piedāvājums ir neliels. Aicinām kultūras nozaru profesionāļus atklāt skolēniem bagātīgo un daudzveidīgo dejas un mūzikas pasauli, apzināties cirka un arhitektūras sarežģītību un burvību, un atcerēties, ka lieliska sastapšanās ar jauno pieredzi var notikt tieši mazo formu izrādēs un koncertos, kuratora vadītās izstādēs un personalizētās muzejpedagoģiskajās nodarbībās.”

Konkursa finansējuma apjoms ir 80 000 eiro. **Pieteikumi tiek pieņemti no 2024. gada 2. janvāra līdz 2024. gada 2. februārim plkst. 23.59.**

Mērķprogrammas “Programmas “Latvijas skolas soma” satura radīšana” konkursa nolikums un informācija par projektu iesniegšanas kārtību atrodama VKKF mājaslapā <https://vkkf.lv/index/konkursi/m%C4%93r%C4%B7programmu-konkursi/m%C4%93r%C4%B7programmas-2024/%E2%80%9Eprogrammas-latvijas-skolas-soma%E2%80%9D-satura-rad%C4%AB%C5%A1ana%E2%80%9D.html>.

Projekta pieteikums jāiesniedz projektu pieteikumu sistēmā <https://kkf.kulturaskarte.lv>.

Kopš 2018. gada rudens kultūrizglītības programma “Latvijas skolas soma” skolēniem nodrošina valsts apmaksātu iespēju regulāri iepazīt Latvijas kultūras vērtības un laikmetīgās izpausmes mūzikā, teātrī, dejā, cirkā, vizuālajā mākslā, kino, arhitektūrā, dizainā, kultūras mantojumā, literatūrā un grāmatniecībā, saistot tās ar mācību saturu. Programmas “Latvijas skolas soma” ietvaros katru mācību semestri vairāk nekā 230 000 skolēnu pieredz vismaz vienu no 10 000 kultūras norisēm. Programmu “Latvijas skolas soma” administrē Latvijas Nacionālais kultūras centrs.

**Jautājumiem par konkursu:**

Līga Ribicka

Valsts kultūrkapitāla fonda

projektu kuratore

E-pasts: liga@kkf.lv

Tālr.: (+371) 26673992

**Papildu informācija:**

Inga Bika

Programmas “Latvijas skolas soma”

eksperte komunikācijas jautājumos

Latvijas Nacionālais kultūras centrs

E-pasts: Inga.Bika@lnkc.gov.lv

Tālr.: (+371) 26443166

**Plašāk par programmu “Latvijas skolas soma”:**

<https://www.latvijasskolassoma.lv/>

<https://www.facebook.com/latvijasskolassoma>

<https://www.instagram.com/latvijasskolassoma/>

<https://x.com/LV_skolas_soma>

<https://www.flickr.com/photos/latvijasskolassoma/>

[https://www.youtube.com/@latvijasskolassoma](https://www.youtube.com/%40latvijasskolassoma)